
Bonaventura hatása Joseph Ratzinger bibliai hermeneutikájára

A dolgozat célja Joseph Ratzinger bibliai hermeneutikájának bemutatása, különös tekintettel Bonaventura hatására. Két fő kérdés kerül tárgyalásra: miként építette be a 20. századi Ratzinger a 13. századi Bonaventura kinyilatkoztatás-értelmezését és történelemszemléletét saját teológiájába, illetve ezek az elképzelések milyen mértékben érvényesültek pápai megnyilatkozásaiban.
Ratzginer 1959-es habilitációs iratában foglalkozott behatóan először Bonaventura munkásságával. A skolasztikus teológus hatása ettől kezdve végigkísérte egész életpályáját. A dolgozat bemutatja e pálya fő korszakait a választott Ratzinger-szövegeken keresztül, megvizsgálja a teológus hallgató, a zsinati tanácsadó, a Hittani Kongregáció prefektusa és a pápa bibliai hermeneutika témájú műveit is.
Ratzinger Bonaventura-értelmezése szerint a kinyilatkoztatás több, mint a Szentírás szövege. A kinyilatkoztatás teljessége Krisztus átfogó, egyszerre emberi és isteni lénye, és csak ezt belátva juthatunk el a Szentírás pontos és valódi megértéséhez. Ratzinger ezt a megközelítést fejti ki krisztológiai hermeneutikájában, amelyben hangsúlyozza, hogy a Szentírás ezen értelmezésének legteljesebb kontextusát az egyház hitében megőrzött élő hagyomány adja.
Módszertanát tekintve a dolgozat a releváns szakirodalomra és forrásszövegek elemzésére épül, elsősorban Ratzinger műveire. A kutatás rámutat arra, hogy Ratzinger hermeneutikájában Bonaventura gondolatai meghatározó szerepet játszottak, különösen a Szentírás és a kinyilatkoztatás fent vázolt viszonyának és e viszony történetiségének kérdésében.
A dolgozat újszerűsége elsősorban abban rejlik, hogy Bonaventura Ratzingerre gyakorolt hatását a bibliai hermeneutika területére összpontosítva vizsgálja, magyar nyelven elsőként.
 



